༈ །།འཆར་ཀའི་ཉིན་བྱེད་འབུམ་གྱི་མཛེས་སྡུག་ཆ། །བྱེད་པོས་གཅིག་ཏུ་སྤུངས་ལྟར་དགེ་ལེགས་མཚན། །ཀུན་ནས་རྫོགས་སྐུ་ལྷར་བཅས་འཇིག་རྟེན་གྱི། །མཆོད་ཡུལ་བླ་མེད་ཉི་མའི་གཉེན་ལ་འདུད། །བསོད་ནམས་བརྒྱ་ཕྲག་གིས་བསྐྲུན་སྟོན་མཆོག་སྐུ། །སྐལ་དམན་ལྟ་བྱེད་ཡུལ་ལས་ཆས་བརྒལ་ཡང་། །མཐོང་དོན་བསོད་ནམས་ཕུང་པོ་གཞལ་དཀའ་བའི། །སྐུ་བརྙན་མཇལ་བའི་ལྷས་བསྐོས་དགའ་བ་བརྟས། །གང་ཆེ་ཉེར་སྤྱོད་ཕྲེང་དང་སྟོང་འཁུན་གྱི། །ཡུལ་གྲུར་བཏགས་པའི་དར་དཔྱངས་ཀྱིས་མཚོན་པའི། །ཕྱག་མཆོད་སྡིག་ལྟུང་མཐོལ་བཤགས་དགེ་ལ་རང་། །ཕྱོགས་བཅུའི་སྟོན་མཆོག་ཆོས་སྟོན་འཚོ་གཞེས་གསོལ། །དགེ་བས་རྣམ་འདྲེན་ཉིད་དང་དགོངས་གཅིག་ཏུ། །སྨྲ་མཆོག་ས་སྐྱའི་དད་སྒྲོལ་རྣམ་ལྔ་དང་། །ཀུན་དགའ་བཟང་བསྟན་བཤད་སྒྲུབ་མགྲིན་འཇོ་བས། །གྲངས་མེད་ཕྱོགས་མཚམས་ནོར་འཛིན་མཛེས་གྱུར་ཅིག །བདག་རྒྱུད་ལེགས་བྱས་ཆུ་ཀླུང་ཇི་སྙེད་ཀྱང་། །རྒྱལ་སྲས་སྤྱོད་པའི་མཚོར་འཁྱིལ་སྨོན་ལམ་གྱི། །མནྡཱ་རྭ་བས་བསྲུབས་སྐྱེས་བྱང་ཆུབ་ཆེའི། །རྒྱུ་སྐར་རྒྱལ་པོའི་གོ་འཕང་མངོན་བགྱིད་ཤོག །དེ་སྲིད་སྐྱེ་བའི་རྐང་འཐུང་དལ་བརྒྱད་དང་། །འབྱོར་བཅུའི་ཡལ་ག་མ་ཚང་མེད་རྫོགས་པར། །ཕྱི་ནང་རིག་གཞུང་རྟོགས་པའི་མེ་ཏོག་དང་། །སྙེ་མ་བསྟན་འགྲོར་སྨན་པའི་གསོས་འགྱེད་ཤོག །རཏྣ་ཤཱི་ལ་བོད་པ་བདག་ཅག་ལ། །རེ་ལྟོས་བཅས་པའི་གསོན་གཤིན་འགྲོ་བ་རྣམས། །སྡུག་བསྔལ་ཀུན་འབྱུང་གནས་ལས་རིང་འཕགས་པའི། །འགོག་ལམ་བདེན་པར་དགྱེས་དགུར་རྩེན་གྱུར་ཅིག །ཅེས་ཐུབ་ཆེན་སྐུ་བརྙན་མཐོང་བ་དོན་ལྡན་ལ་མཆོད་འབུལ་གྱི་ཚེ། བསྔོ་བ་སྨོན་ལམ་གྱི་ཚིགས་སུ་བཅད་པ་འདི་ནི་ཚུལ་ཁྲིམས་རིན་ཆེན་གྱིས་བགྱིས་པ་སརྦ་མངྒ་ལཾ།།